A Bizottság 1638/94/EK rendelete

(1994. július 5.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 882/94/EK bizottsági rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazásának biztosítása érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni;

mivel indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és az e rendelettel meghatározott jogoknak meg nem felelő kötelező érvényű tarifális felvilágosításra a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [3] 12. cikke (6) bekezdésének rendelkezései értelmében a jogosultak még három hónapig hivatkozhassanak;

mivel az e rendeletben előírt rendelkezések összhangban vannak a Vámkódex Bizottság vám- és statisztikai nómenklatúrával foglalkozó részlegének a véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kód alapján történik.

2. cikk

A tagállamok vámhatóságai által közzétett és az e rendelettel meghatározott jogoknak meg nem felelő kötelező érvényű tarifális felvilágosításokra a 2913/92/EGK rendelet 12. cikke (6) bekezdésének rendelkezései értelmében továbbra is három hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő huszonegyedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. július 5-én.

a Bizottság részéről

Christiane Scrivener

a Bizottság tagja

[1] HL L 103., 1994.4.22., 5. o.

[2] HL L 256., 1987.9.7., 1. o.

[3] HL L 302., 1992.10.19., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

1.Az alábbi összetevőkből álló, önálló burkolatú adapter: bemeneti/kimeneti panelek, interfész-panel, memóriapanel, vezérlőpanel (aktív és passzív alkatrészekkel, valamint monolitikus integrált áramkörökkel) és tápegységpanel.Az adapter a digitális adatátvitelt biztosítja 10 Mbps (megabit/másodperc) sebességű hálózatba kapcsolt, automatikus adatfeldolgozó készülékek között. | 85178290 | A besorolást a Kombinált Nómenklatúra 1. és 6. általános szabálya, a 84. árucsoporthoz fűzött 5. megjegyzés, valamint a 8517, a 851782 és a 85178290 KN-kód megfogalmazása határozza meg. |

2.Két, kábellel összekapcsolt adapterből álló, mikroprocesszorral vezérelt, önálló burkolatú összekötő-adapter.A két adapter fő összetevői: bemeneti/kimeneti panelek, interfész-panel, memóriapanel, vezérlőpanel (aktív és passzív alkatrészekkel, valamint monolitikus integrált áramkörökkel), és tápegységpanel. A készülék két, különböző tulajdonságokkal rendelkező hálózat digitális összekapcsolására és így az adatátvitel biztosítására szolgál. | 85178290 | A besorolást a Kombinált Nómenklatúra 1. és 6. általános szabálya, a 84. árucsoporthoz fűzött 5. megjegyzés, valamint a 8517, a 851782 és a 85178290 KN-kód megfogalmazása határozza meg. |

3.Az alábbi összetevőkből álló, önálló burkolatú adó-vevő: bemeneti/kimeneti panelek, vezérlőpanel (aktív és passzív alkatrészekkel, valamint monolitikus integrált áramkörökkel) és beépített tápegység.A digitális adatátvitelt biztosító készülék maximum négy adapter csatlakozását teszi lehetővé egy 50 Mbps (megabit/másodperc) sebességű hálózathoz. | 85178290 | A besorolást a Kombinált Nómenklatúra 1. és 6. általános szabálya, a 84. árucsoporthoz fűzött 5. megjegyzés, valamint a 8517, a 851782 és a 85178290 KN-kód indokolja. |

4.Az alábbi összetevőkből álló elektronikus készülék, ún. Pinfet vevőkészülék: PIN-fotodióda, mikrohullám-erősítő – chip-formátumú – FET tranzisztorok, bipoláris félvezető tranzisztorchip, vastag bevonatú nyomtatott ellenállások, és chipkondenzátorok.Hordozóra szerelt, majd a többi alkatrésszel együtt újabb hordozóra erősített PIN-fotodióda. A készülék fém burkolattal, és száloptikás kivezetéssel rendelkezik. | 85179092 | A besorolást a Kombinált Nómenklatúra 1. és 6. általános szabálya, a 85. árucsoporthoz fűzött 5. B. megjegyzés b) pontja, valamint a 8517, a 851790 és a 85179092 KN-kód megfogalmazása határozza meg. |

5.Mobiltelefon-alkatrészeka)Felületi hanghullámszűrő egység 45,5 MHz (+- 50 kHz) középfrekvenciával, 3 dB esetén 340 kHz (20 dB-nél 950 kHz) sávszélességgel, az 5 × 13 × 21 mm külső méretet meg nem haladó burkolattal, legfeljebb 6 kivezetéssel.A szűrő sáváteresztő szűrő formájában készül.A szűrő elnyomja szomszédos csatornák nemkívánatos jeleit és a zajokat. | 85299098 | A besorolást a Kombinált Nómenklatúra 1. és 6. általános szabálya, valamint a 8529, a 852990 és a 85299098 KN-kód megfogalmazása határozza meg. |

b)4,5 V esetén 915 MHz vagy magasabb frekvenciájú és 1 V-nál legfeljebb 890 MHz frekvenciájú feszültségvezérelt oszcillátor, legfeljebb 4 kivezetéssel, az 5 × 10 × 15 mm külső méretet meg nem haladó burkolatban.Az oszcillátor helyi jeleket generál, amely a bejövő nagyfrekvenciás jelekkel együtt beszédhangjellé dolgozható fel és alakítható át. | 85299098 |

6.Endotracheális csövek elsősorban érzéstelenítő készülékekkel együtt történő használatra. | 90189060 | A besorolást a Kombinált Nómenklatúra 1. és 6. általános szabálya, a 90. árucsoporthoz fűzött 2. megjegyzés b) pontja, valamint a 9018, a 901890 és a 90189060 KN-kód megfogalmazása határozza meg. |

7.Egy számológépet, egy érintkezőmezős próbafejet, nyomtatót, billentyűzetet, valamint egy monitort tartalmazó, alkatrészek ellenőrzésére szolgáló elektronikus mérőműszer szekrényben.Az ellenőrizendő alkatrészeket tartalmazó áramköröket az érintkezőmezőre helyezve vizsgálják. Az érintkezőmező kontaktpontjai elektromos impulzust juttatnak az áramköri kártya minden eleméhez. A készülék a lehetséges hibát oly módon tárja föl, hogy megállapítja, vajon az egyes alkatrészek mért eredményei, az ellenőrzés megkezdése előtt tárolt kívánt referenciaérték (általában feszültség- vagy frekvenciaérték) alatt vagy fölött vannak-e. | 90308190 | A besorolást a Kombinált Nómenklatúra 1. és 6. általános szabálya, a 90. árucsoporthoz fűzött 3. megjegyzés, valamint a 9030, a 903081 és a 90308190 KN-kód megfogalmazása határozza meg. Lásd még a Kombinált Nómenklatúra magyarázó megjegyzéseit a 90308190 alszám vonatkozásában. |

8.Egy számológépet, csatlakozókkal vagy érintkezőmezővel ellátott próbafejet, nyomtatót, billentyűzetet, valamint egy monitort tartalmazó elektronikus áramköri kártyaellenőrző készülék szekrényben.A készülék az áramköri kártya összteljesítményét ellenőrzi. Az áramköri kártyát a csatlakozókhoz kapcsolják vagy az érintkezőmezőre helyezik. A készülék elektromos impulzusokat juttat a kártyába és megállapítja, hogy vajon a mért eredmény az ellenőrzés megkezdése előtt tárolt érték (kívánt referenciaérték) alatt vagy fölött van-e. | 90308190 | A besorolást a Kombinált Nómenklatúra 1. és 6. általános szabálya, a 90. árucsoporthoz fűzött 3. megjegyzés, valamint a 9030, a 903081 és a 90308190 KN-kód megfogalmazása határozza meg. Lásd még a Kombinált Nómenklatúra magyarázó megjegyzéseit a 90308190 alszám vonatkozásában. |

--------------------------------------------------